寄魏元履
作者：劉子翬
朝代：宋

paragraphs: 世情事虛文，十幅了一書。
片言倒肺腑，子獨不佞予。
班班眼中秀，學膽誰似渠。
平生幾兩屩，踏破牛斗墟。
小言謁侯門，大言叫天都。
歸來闢存室，默坐追亡逋。
床頭著韋編，盤礴萬古初。
時拈紙上語，破的妙有餘。
已甘酬對難，舌本噤不舒。
矧予在半流，所見方模糊。
蝸涎不自潤，詎敢相霑濡。
人生强多知，於己固已疏。
睫邊遺太極，意上町六虛。
獰猿縶尚跳，况乃拊檻呼。
是神非吾神，滓穢政可奴。
嘗聞不遠復，佩作三字符。
煌煌杏壇春，一枝明清湖。
蜂蝶未全知，佳處自不孤。
惟予先著眼，時來採芳腴。
何當共叩微，歸性有順塗。